Transkriptioun Livestream 17.07.2024

# Pressekonferenz: Presentatioun vum "Entlaaschtungs-Pak" fir Bierger an Entreprisen (17.07.2024)

# Participanten

* Gilles Roth, Finanzminister
* Journalisten

# Sproochen

* Lëtzebuergesch
* Franséisch

# Transkriptioun

[Gilles Roth]

Léif Vertriederinnen a Vertrieder vun der Press, Léif Nolauschterinnen an Nolauschterer,

Ech begréissen Iech op dëser Pressekonferenz. Et geet eigentlech haut drëms fir Iech eng Rei vu Moossnamen ze presentéieren, déi de Moie vun dem Regierungsrot ugeholl goufen,

an déi ech elo virun annerhallwer Stonn och der Finanzkommissioun vun der Chamber virgestallt hunn.

Ëm wat geet et? Et ass esou wéi an dem Regierungsprogramm ugekënnegt, en Entlaaschtungs-Pak fir d'Leit, fir d'Betriber, fir eis Finanzplaz, fir d'Leit ze incitéieren hei zu Lëtzebuerg weider ze investéieren.

Et ass en Entlaaschtungs-Pak, dee steet ënnert fënnef Kär-Ziler. Éischtens: Kafkraaft. Zweetens: Kompetitivitéit. Drëttens: Attraktivitéit. Véiertens: Wuesstum. A fënneftens: Kohäsioun.

Méi Kafkraaft fir d'Leit, fir Klengverdénger, an der Steierklass 1A virun allem.

Fir déi breet Mëtt. Méi Kompetitivitéit fir eis Betriber a fir eis Finanzplaz.

Méi Attraktivitéit fir Talenter, fir eise Standuert. Méi Wuesstum fir eist Land, fir eise Sozialstaat, fir eis Zukunft.

A virun allem, méi sozialen Zesummenhalt fir eis Gesellschaft, fir eisen, an e besseren, Mateneen.

An dëst wëlle mir mat dësem ganze Pak vu Moossnamen erreechen. Éischtens, zu de Steiererliichterunge fir Privatleit.

Mir wäerten ab dem 1. Januar 2025 d'Steiertabell ëm weider 2,5 Indextranchë berengegen.

Domadder hu mir, Stand haut, 6 an eng hallef vun 8 Indextranchen an dem Steiertarif ab dem 1. Januar 2025 berengegt.

Wann d'Leit méi Suen an der Täsch hunn, ginn se och méi Suen aus.

D'Entlaaschtung vun de Leit stäerkt deemno och eis Wirtschaft. D'Entlaaschtung ass och méi am soziale Sënn.

Well éischtens, eng Net-Upassung vun der Steiertabell un d'Inflatioun eng verstoppte Steiererhéijung ass, iwwert déi sougenannte kal Progressioun.

Zweetens, profitéiert eng Upassung vun der Steiertabell prozentual gesinn ëmmer am meeschten den Niddreg-Verdénger an der Steierklass 1A, dorënner virun allem elengerzéiend Stéit.

Drëttens, kënnt eng Upassung vun der Steiertabell och de Revis-Empfänger zegutt.

Ouni Entlaaschtungs-Pak, géifen déi Schwächst zousätzlech belaascht ginn.

D'Upassung vum Steiertarif ëm 2 an eng hallef Indextranchë bedeit eng duerchschnëttlech Erhéijung vun de Steiertranchen ëm 6,4 Prozent.

Dat heescht konkret, dass ee méi spéit an e méi héije Steiersaz fält.

Ech ginn Iech konkret Beispiller. E Jonggesell mat engem Brutto-Loun vu 50.000 Euro, bezilt haut 5.710 Euro Steieren.

2025 bezilt déi nämmlecht Persoun just nach 5.208 Euro Steieren.

Et ass dat also eng Entlaaschtung fir déi Persoun vu 502 Euro am Verglach zu 2024.

Am Verglach zu senger Situatioun vum leschte Joer, also 2023, ass dat eng Gesamt-Entlaaschtung, ab dem 1. Januar vum nächste Joer, vun 927 Euro, oder a Prozenter ausgedréckt, ëm 15,1%.

Déi selwecht Persoun, Celibataire, mat engem Brutto-Loun vu 75.000 Euro, gëtt vun 2024 op 2025 mat 747 Euro entlaascht.

Am Verglach zu 2023 bezilt dës Persoun ronn 1.314 Euro oder 8,9% manner Steieren.

Eng Famill, mat 2 Erwuessene mat engem oder zwee Kanner, an der Steierklass 2, mat engem Brutto-Loun vu 75.000 Euro, bezilt 2025 am Ganze 444 Euro manner Steieren.

Am Verglach zu 2023, ass et eng Gesamt-Entlaaschtung vu 694 Euro oder 14,7%.

An eng Famill, 2 Erwuessener mat Kand, an der Steierklass 2, mat engem Brutto-Loun vun 125.000 Euro d'Joer, bezilt 2025 am Ganzen 1.460 Euro manner Steieren.

Am Verglach zu 2023, eng Gesamt-Entlaaschtung vun 2.793 Euro, oder 14,6% manner Steieren.

Dës Adaptatioun vun der Steiertabell ëm 2 an eng hallef Indextranchen, esou wéi vum Premier och an der Lag vun der Natioun ugekënnegt, huet e gesamten Impakt op de Budget, vun 300 Milliounen Euro. Zweetens: Prioritéit fir d'Entlaaschtung vun elengerzéienden Elteren.

Esou wéi de Premier dat och schonns an der Lag vun der Natioun ugekënnegt huet, loosse mir déi elengerzéiend Elteren net eleng mat hire Suergen.

Besonnesch si sollen ab dem 1. Januar 2025 virun allem entlaascht ginn.

Dat ass sozial Finanzpolitik. D'Bekämpfung vun der Aarmut ass eng absolut Prioritéit, virop vun der Kanneraarmut.

Laut Statec, si virun allem elengerzéiend Stéit dem Aarmutsrisiko ganz besonnesch ausgesat.

A mat dësem Entlaaschtungs-Pak bekämpfe mir virun allem d'Kanneraarmut.

Dat, mat zwou konkrete Moossnamen. Niewent der Upassung vun dem Steiertarif un d'Inflatioun, gëtt d'Berechnungsformel vun dem Steiertarif an der Steierklass 1A ugepasst.

De Montant vun der steierbefreiter Tranche an der Steierklass 1A geet vu 24.876 op elo 26.460 Euro erop.

Béid Ännerunge profitéieren natierlech och de Wittleit, awer och de Leit iwwer 64 Joer.

An doriwwer eraus, kënnt zousätzlech e Steierkredit fir Elengerzéiend, also de "crédit d'impôt monoparental", de CIM, geet dee weider an d'Luucht.

De maximale Steierkredit fir Elengerzéiender geet deemno vun aktuell 2.500 Euro op 3.504 Euro an d'Luucht.

Dozou e konkret Beispill. Vum 1. Januar 2025 un, bezilt eng elengerzéiend Famill mat engem Brutto-Loun vun 52.400 Euro keng Steiere méi.

Bei engem Brutto-Revenu vu 75.919 Euro, dat ass also den Duerchschnëtt vum Statec ermëttelte Joresloun, bezilt dëse Stot am Joer 2025 am Ganzen 3.782 Euro manner Steieren; 31,4% manner Steierlaascht wéi 2023, 3.149 Euro manner Steiere wéi 2024.

Ee Wittmann oder eng Wittfra an der Steierklass 1A, bezilt bei engem Brutto-Loun vu 60.000 Euro am Joer 2025 nach 5.859 Euro Steieren.

Dat sinn 2.928 Euro oder 33,3% manner Steiere wéi 2023.

Et sinn ëmmerhin nach 2.296 Euro manner Steiere wéi dëst Joer 2024.

Eng pensionéiert Persoun an der Steierklass 1A bezilt bei engem Brutto-Revenu vu 50.000 Euro am Joer 2025 nach genau 4.207 Euro Steieren.

Dat sinn 2.883 Euro oder 40,7% manner Steiere wéi 2023.

Et sinn ëmmerhin nach 2.173 Euro manner Steiere wéi dëst Joer 2024.

An dësem Kontext gesäit de Gesetzesprojet och vir, de maximale Montant vum Abattement vun den Allocatioune fir Kanner, déi net am Stot vum Steierzueler liewen, vu 4.422 op 5.424 Euro eropzesetzen.

Och hei suergt dësen Entlaaschtungs-Pak, besonnesch dat wat mir ugekënnegt hunn, nämlech déi Elengerzéiend steierlech ze ënnerstëtzen, fir vill méi Kohärenz.

Den "Déchet fiscal", also den Impakt op de Budget, sinn hei 82 Milliounen Euro.

Drëttens: d'Steierbefreiung vum net qualifizéierte Mindestloun.

Besonnesch Leit mat niddregem Akommes gi virun allem hei mat dësem Steierpak entlaascht, ouni déi breet Mëtt ze vergiessen.

An Zukunft gëtt den net qualifizéierte Mindestloun steierfräi.

Dat ass haut schonn de Fall an de Steierklassen 1A an 2. Et wäert och an Zukunft si fir all Steierklass.

Dëst ass ee grousse soziale Fortschrëtt an Deel vun eiser nohalteger sozialer Finanzpolitik vun dëser Regierung.

Dat erreeche mir duerch d'Erhéijung vum Crédit d'impôt salaire social minimum, deen och elo schonns besteet.

Den neie Montant vun dësem Steierkredit dréit direkt der Indextranche vun dësem Joer an och der viraussiichtlecher Indextranche vun 2025 Rechnung.

Sollt am Hierscht op den 1. Januar eng weider Upassung vun dem Mindestloun no uewen erfalen, droe mir dëser Erliichterung vun engem Amendement zu dësem Gesetzesprojet Rechnung.

Den "Déchet fiscal", den "impact budgétaire" vun dëser Moossnam: 11 Milliounen Euro.

Véiertens: d'Ofsetzbarkeet vun de Scholdzënse beim Uschafe vun enger bestoender Wunneng.

Dat ass eng Moossnam, déi bei ville Leit den Ënnerscheed mécht: eng eege Wunneng, jo oder neen.

Mam Entlaaschtungs-Pak soe mir jo zu enger eegener Wunneng. Haut ass et esou, dass beim Kaf vun enger bestoender Wunneng zu Haaptwunnzwecker - iwweregens anescht bei enger sougenannter VEFA, also eng Wunneng, déi nach soll gebaut ginn - zäitgläich mam Notairesakt och déi sougenannte Valeur locative bestëmmt gëtt.

Doduerch spillen dann direkt fir dee Keefer déi normal Plaffonge vun der Ofsetzbarkeet vun de Scholdzënsen, dat heescht jeeweils 4.000, 3.000, 2.000 Euro pro Joer, pro Persoun am Stot.

Aneschtes iwweregens wéi beim Verkaf a beim Kaf vun enger VEFA, enger Vente en futur état d'achèvement, also enger Wunneng, engem Haus oder engem Appartement, wat nach ze bauen ass. Well hei kann ech wärend der ganzer Bauphas d'Scholdzënsen integral ofsetzen, bis dass ech an déi Wunneng, wéi gesot, dat Appartement, oder an dat Haus, anzéien.

Bedéngt duerch déi aktuell Lag am Konstruktiounssecteur gëtt vill an de Bestand investéiert, an deem droe mir mat dëser steierlecher Moossnam och Rechnung. An dofir gëtt eng nei Reegel agefouert:

Vum Steierjoer 2024 un, kann ech d’Scholdzënsen integral ofsetze fir d’Joer wou ech eng bestoend Wunneng, en Appartement oder Haus kafe, an dat Joer dono.

Also, 2024 plus 2025. Do kann ech meng Zënsen also integral ofsetzen.

Dono kann ech dann nach 4.000 Euro plafonéiert ofsetzen, iwwert déi nächste 4 Joer.

Dono spillen dann déi reduzéiert Plaffonge vun 3.000 respektiv 2.000 Euro, all Kéiers vu fënnef Joer.

Mir kommen dofir mat dëser Moossnam eng grousser Demande no, well mir mat dëser Moossnam virun allem déi Leit ënnerstëtzen, déi de Moment mat relativ héijen Zënsen nach mat engem Crédit-relais befaasst sinn.

Also déi Leit, déi hir bestoend Wunneng verkafen, fir eng nei Wunneng ze finanzéieren, déi déi bestoend Wunneng awer net sou schnell lass ginn.

Fir Iech dat ze illustréieren: A sou engem Fall kënnen d’Scholdzënse vun dem ale Kredit plafonéiert ofgesat ginn, an d’Scholdzënse vun dem neie Kredit kënnen onbegrenzt ofgesat ginn, fir d’Joer vum Kafakt a fir dat éischt Joer no der Festsetzung, also dat éischt Joer no dem Kafakt.

Mir hëllefen dofir virun allem dëse Leit, déi de Moment schlecht dru sinn, a stäerken och gläichzäiteg weiderhin den Immobiliemarché, deem et zwar besser, mee nach net gutt geet.

An dës zousätzlech Moossnam, déi huet e budgetären Impakt vu 40 Milliounen Euro.

En zweete grousse Punkt vun dësem Steierpak ass d'Stäerkung vun der Attraktivitéit vu Lëtzebuerg.

Fir d’Attraktivitéit vum Land ze stäerken, setzt den Entlaaschtungs-Pak op e puer Niveauen un.

Mir wëllen een attraktive Standuert fir Mataarbechter. Mir wëllen ee kompetitiivt Ëmfeld fir eis Betriber. Besonnesch fir eis kleng a Mëttelbetriber, déi d’Réckgrat vun eiser Wirtschaft sinn.

A mir wëlle virun allem och eis Finanzplaz stäerken. Si ass een zentrale Pilier vun eiser Ekonomie an och vun eisem Budget.

Zu de Moossname fir Mataarbechter: Esou wéi am Koalitiounsaccord virgesinn, gesäit den Entlaaschtungs-Pak vir, de Regimm vun der sougenannter Prime participative an de Regimm vun den Impatriés ze reforméieren.

Dës Regimmer gëtt et schonn haut. Si sollen elo vereinfacht ginn. De Regimm vun der Prime participative gëtt et zanter genau 2021.

Dës Primm erlaabt et eigentlech dem Employeur sengem Salarié an attraktive Conditiounen um Benefice vu senger Gesellschaft deelzehuelen.

D’Prime participative kann an Zukunft bis zu 30% vum Bruttobetrag vum järlechen Akommes ausmaachen - aktuell sinn dat 25%.

Och geet den Undeel vum positive Resultat vum vergaangene Joer, wat ka genotzt ginn, fir de Gesamtdëppe vun der Prime participative auszeschëdden, geet deen am Betrib vu 5% op 7,5% an d’Luucht.

De Regimm vun de sougenannten Impatriés, oder Expats, dee wëlle mir och moderniséieren a virun allem vereinfachen.

Och dëse Regimm gëtt et schonns zanter 2011. En huet sengerzäit op enger Circulaire baséiert.

An zanter 2021, ass e punktuell, formell, Deel vu gesetzleche Moossnamen.

An d'Zil vun dëser Moossnam, déi ass et héich qualifizéiert Talenter op Lëtzebuerg ze zéien.

A virun allem och dës Talenter zu Lëtzebuerg ze halen. Jo, Fakt ass et, dass et ëmmer méi schwéier gëtt Talenter op Lëtzebuerg ze kréien.

Dat besonnesch a Beräicher, déi wichteg si fir d'Zukunft vun eiser Ekonomie, an net nëmmen eiser Finanzplaz, an net nëmmen eiser Fongen-Industrie.

Mir stinn hei a staarker Konkurrenz mam Ausland, mat deene Länner, déi och esou e Regimm hunn, z. B. Frankräich, Belsch, Holland, oder Italien.

Dofir passe mir dee bestoende Regimm un. An Zukunft wäert d’Hallschent vum Brutto-Joresakommes vun de Steiere befreit sinn, mat engem Plaffong vu 400.000 Euro.

Et ass dëst ee Regimm, deen et och, wéi gesot, an anere Länner gëtt. D'Konditiounen, déi den "Impatrié", also den Expat, deen op Lëtzebuerg kënnt, muss erfëllen, bleiwen onverännert par rapport zum aktuelle Gesetzregimm.

Den aktuelle Regimm bleift och fir Steierzueler, déi am Joer 2024 vun dësem "ale" Regimm profitéiert hunn, bestoen.

Si kréien awer och d’Méiglechkeet fir dëst Joer schonns, wann si dat wëllen, op deen neie Regimm, vereinfachten a modernere Regimm, ëmzeswitchen.

Da féiere mir eng nei Primm an, virun allem fir jonk Leit, de sougenannten "Starter kit".

Mir hu virgesinn dat ëmzesetzen, wat och am Koalitiounsaccord schonns verankert ass.

Jonk Leit ënner 30 Joer, kënnen ënner verschidde Konditiounen, vun hirem Patron, en Deel vun enger steierbefreiter Primm kréien.

De Montant vun dëser Primm, dee geet jee mat dem Salaire erof. Am Kloertext: bis zu engem Bruttoloun pro Joer vu 50.000 Euro, ass de Montant vun dëser Primm op 5.000 Euro limitéiert.

Bis zu engem Bruttoloun vu 75.000 Euro, ass de Montant vun dëser Primm op 3.750 Euro limitéiert.

A bis zu engem Bruttoloun vun 100.000 Euro, ass de Montant vun dëser Primm op 2.500 Euro pro Joer limitéiert.

Dës Primm ass dann zu 75% steierbefreit.

Elo ginn et awer eng Rei Konditiounen, fir an de Genoss vun dësem Regimm ze kommen. Éischtens, de Salarié muss manner wéi 30 Joer hunn.

Zweetens, hie muss am Besëtz vun engem onbefristen Aarbechtsvertrag, engem sougenannte Contrat à durée indéterminée, zu Lëtzebuerg sinn.

Drëttens, de Salarié ka maximal wärend 5 Joer vun dësem Regimm profitéieren.

Véiertens, dës Primm zielt just fir den éischte Kontrakt vun dem Salarié.

Wiesselt de Salarié zu engem aneren Employeur, da verléiert hien d’Recht ob dës Primm.

D'Zil ass et also d'Kafkraaft vun deene Jonken ze fërderen, dem Patron hëllefe jong Leit ze kréien, an och déi Talenter ze fideliséieren.

Da komme mir zu deem berüümte Steierkredit fir Grenzgänger fir geleeschten Iwwerstonnen hei zu Lëtzebuerg.

Mir hätten – an dat soen ech riicht eraus – eis dës Moossnam gären erspuert.

Mee eis Nopeschlänner hunn do leider net esou matgespillt, Stand haut.

Mee Sënn an Zweck vun engem Duebelbesteierungsofkommes ass nun ebe souwuel d’Duebelbesteierung ze verhënneren, wéi och eng Net-Duebelbesteierung.

Zu Lëtzebuerg, dat wësst Dir, sinn d'Iwwerstonnen an dem Privatsecteur steierfräi.

Dat hunn eis däitsch Noperen awer och spatz kritt. A well mir eben tatsächlech net besteieren, hunn eis däitsch Noperen d'Steierrecht.

Ee Recht, dat hinnen u sech schonns zanter der Steierkonventioun vun 2012, déi zanter 2014 a Kraaft ass, zousteet.

Wat si, eisen Informatiounen no, awer bis viru kuerzem net applizéiert hunn.

Mir schléissen och net aus, dass et an der Praxis och nach vläicht aner Länner ginn, wou esou eng Reegel kéint spillen.

Fir deem entgéint ze wierken, wëlle mir, ënner gewësse Konditiounen, esou e Steierkredit fir Iwwerstonnen aféieren,

fir Salariéen, déi zu Lëtzebuerg bezuelten Iwwerstonne leeschten, déi awer hire Wunnsëtz am Ausland hunn.

Et handelt sech hei ausschliisslech em Salariéen, déi Resident sinn an engem Land mat deem Lëtzebuerg eng Steierkonventioun huet.

Weiderhin dierfen dës Salariéen och net beim Staat schaffen. Weder als Fonctionnaire, nach als Employé de l’État, nach als Stagiaire Fonctionnaire.

Dës Moossnam ënnerläit enger Rei vu Konditiounen: Fir d'éischt, mussen d'Iwwerstonne fir zu Lëtzebuerg geleeschten Aarbechten ausbezuelt ginn.

Zweetens, op Basis vun der Steierkonventioun, gëtt Lëtzebuerg an enger éischter Phas d'Besteierungsrecht vun den Iwwerstonnen zougerechent.

Drëttens, op Basis vun der selwechter Steierkonventioun besteiert awer effektiv d'Land vun der Residenz vun dem Salarié dës Iwwerstonnen, am Fall wou se, wéi virdru gesot, net zu Lëtzebuerg besteiert ginn. Sollten all dës Konditiounen erfëllt sinn, da kritt de Salarié ee Steierkredit.

An de maximale Montant vun dësem Steierkredit läit bei 700 Euro.

Den Impakt vun dëser Moossnam sinn 10 Milliounen Euro. Da sinn awer, am Sënn och vun der Kompetitivitéit an der Attraktivitéit vun dem Standuert Lëtzebuerg, eng Rei vu Moossnamen, déi fir d'Betriber a fir d'Finanzplaz zielen.

Well mir hunn do kloren Nohuelbedarf a Saache Kompetitivitéit vun eise Betriber.

Just mat enger staarker Wirtschaft gëtt et och e staarke Sozialstaat an e staarkt Lëtzebuerg.

Fir d’Kompetitivitéit vun de Lëtzebuerger Betriber weider ze stäerken, geet de Kierperschaftssteiersaz vu 17% op 16% erof.

Déi global Steierlaascht fir ee Betrib, op Basis vun der Gewerbesteier vun der Stad Lëtzebuerg, an inklusiv der Solidaritéitssteier, fält domat aktuell vu 24,94% op 23,87% vum Steierjoer 2025 un, erof.

Mir kommen domat méi no zu dem duerchschnëttleche Steiersaz vun der OECD, sou wéi et och an dem Regierungsprogramm virgesinn ass, deen 2023 nach bei 23,6% loung, an deen an der Unioun, der Europäescher Unioun, aktuell bei 21,2% läit.

Fir déi kleng Betriber geet de Kierperschaftssteiersaz vu 15% op 14% erof.

Fir si fält déi global Steierlaascht vun 22,80% op 21,73% erof.

Dës Moossnam ass wichteg fir d’Kompetitivitéit vun eise Betriber an Europa a virun allem och an der globaler Welt ze stäerken.

Duerch d’Erofsetze vun der Steierlaascht, ginn d’Gesellschaften encouragéiert weider z’investéieren, sech z’innovéieren an doduerch och virun allem weider an nei Aarbechtsplazen ze schafen.

De steierlechen Impakt dovunner op de Budget ass geschat mat 70 Milliounen Euro.

Da kënnt eng weider Moossnam am Interessi vun der Finanzplaz, nämlech wëlle mir déi sougenannten ETF-Investmentfonge vun der Taxe d'abonnement befreien.

Méi präzis sollen Investmentfongen, déi als cotéiert Fonge qualifizéiert sinn, also déi op der Bourse gehandelt ginn, vun der Taxe d'abonnement fräigestallt ginn.

Haut si nëmmen déi sougenannte passiv geréiert ETFe vun der Taxe d’abonnement befreit.

Vereinfacht gesot, sinn dat Investmentfongen, déi op der Bourse gehandelt ginn an déi einfach un e Boursenindex rattachéiert sinn.

Aktiv geréiert ETF-Fonge sinn iwwert déi läscht Jore grouss am Komme gewiescht, besonnesch an de Vereenegte Staaten.

An Europa ass dee Marché vun aktiven ETFen awer nach kleng. An hei musse mir Lëtzebuerg elo positionéieren.

Mir wëlle mat dëser Moossnam een neit Standbee fir eis Fongeplaz schafen, an doduerch och eis Finanzplaz weider finanzéieren.

Léif Vertrieder\*inne vun der Press, léif Nolauschterinnen an Nolauschterer, Mir wëllen um Wee aus der Kris eraus.

D'Leit an d'Betriber steierlech net méi belaaschten, mee mir wëllen se virun allem entlaaschten.

Entlaaschtung schaaft nei Dynamik, neien Opschwong, neie Wuesstum. Entlaaschtung bréngt neie Konsum a virun allem neien Invest.

Entlaaschtung schaaft nei Steiereinnamen. Fir e staarke Sozialstaat. Fir en nohaltege Budget.

Den neien Entlaaschtungs-Pak vun der CSV-DP-Regierung ass keng Comptabels-Rechnung.

Et ass eng ganzheetlech Politik, wou dat Ganzt méi ass, wéi d'Zomm vu sengen Eenzeldeeler.

Den neien Entlaaschtungs-Pak ass keng blann Wett op d’Zukunft: Et ass een Invest an d’Leit, et ass een Invest an d’Betriber, an en ass virun allem een Invest an d’Zukunft vun eisem Land.

Den neien Entlaaschtungs-Pak ass virun allem e kloert politescht Signal.

Den neien Entlaaschtungs-Pak gleeft u Leit, un d'Land an d'Betriber. An den neien Entlaaschtungs-Pak steet fir e Lëtzebuerger Modell vum Mateneen, a virun allem, vum soziale Fridden. Fir e Lëtzebuerg, wat fir d'Zukunft soll gestäerkt ginn.

Ech soen Iech Merci.

[Journalist]

Dir schafft jo och un enger méi grousser Steierreform, war jo och schonn annoncéiert ginn.

Elo no der Kommissiounssëtzung huet ee vu verschiddenen Oppositiouns-Deputéierten héieren, si géife fannen, dass sech net genuch finanzielle Spillraum dofir géif gelooss ginn. Wat sot Dir dozou? Sinn dono nach Suen do fir eng méi breet Steierreform?

[Gilles Roth]

Also hei ass et drëms gaangen, dat wat an dem Regierungsaccord festgehalen ass, a wat ech virun engem knappe Joer an der Walcampagne, mengen ech, net nëmme vun der CSV mee vun alle Parteie praktesch héieren hunn.

Hei ass et drëms gaange fir de Leit aus der Kris eraus méi Kafkraaft ze ginn, fir Lëtzebuerg méi attraktiv ze maachen um Niveau vun der Kompetitivitéit vun de Betriber, fir eng attraktiv Finanzplaz ze hunn, fir do déi néideg budgetär Ressourcen ze schafen, fir eis Ausgaben, a virun allem, déi sozial Ausgabe weider kënnen ze erhalen.

47% vun den Ausgabe vum Lëtzebuerger Staat si Sozialausgaben.

An déi wëlle mir weiderhin op engem héijen Niveau halen.

[Journalist]

Serge Kessler, Radio 100,7. Wann ech elo richteg gerechent hunn, läit de Gesamtimpakt pro Joer bei iwwer enger hallwer Milliard.

Do stellt sech natierlech d'Fro vun der Géigefinanzéierung. Wat äntwert Dir op dës Fro?

[Gilles Roth]

Jo wësst Dir, et geet drëms fir d'Leit net ëmmer méi steierlech ze belaaschten.

An et geet virun allem och drëms fir de Leit net op der enger Säit eppes an d'Täsch ze ginn, an déi aner Säit erëm aus der Täsch ze huelen.

Wa mir keng Inflatiounsberengegung vun der Steiertabell maachen, wat geschitt dann? Ma da bezuelen d'Leit ëmmer méi Steieren.

Mir sinn eis awer bewosst, där sozialer Verantwortung, an dofir: de Mindestloun mat engem Steierkredit, steierfräi.

Dofir besonnesch d'Leit ënnerstëtzen, déi elengerzéiend sinn, dat sinn déi déi am beschte mat dëser Steierreform bedéngt ginn.

Fir deene méi Kafkraaft ze ginn, fir deenen ze hëllefen, dass si aus dem Aarmutsrisiko, well do ass nämlech den Aarmutsrisiko am Gréissten, fir do déi sozial Verantwortung vun dëser Regierung ze iwwerhuelen. An da wëlle mir weiderhin eis Betriber ënnerstëtzen.

Mir wëllen déi steierlech entlaaschten, dass se Suen hu fir ze investéieren. Dass mir e favorabelen Ecosystème schafen, besonnesch fir eis Finanzplaz.

An dat geet nëmmen an deem mir attraktiv bleiwen. Well iwwert déi Finanzplaz, iwwert eis Betriber, kréie mir och déi néideg Recetten iwwert d'Betribssteier, wou mir dëst Joer kéinte bis um Enn vum Joer vläicht d'3 Milliarde-Grenz iwwerschreiden.

An ech mengen, dat si Weeër, déi am Regierungsprogramm opgelëscht goufen.

Dat ass dee Plang, deen dës Regierung huet, an dat ass och dee Plang, deen dës Regierung duerchzitt.

[Journalist]

Ech hunn eng kuerz Fro zur Prime participative. Do gëtt de Montant jo gehéicht vu 25 op 30%.

Elo fält jo awer, wann een déi Primm kritt, menges Wëssens no nach eng Besteierung un.

Ass dat elo eng Steierbefreiung, eng Erhéijung vun der Steierbefreiung op där Primm? Kann een dat esou... ?

[Gilles Roth]

Eh... d'Leit kënnen zu méi engem héijen Undeel vun der Primm profitéieren.

Wéi gesot, 25% sinn aktuell vum Bruttoloun méiglech iwwert dës Prime participative auszebezuelen; an Zukunft wäerten dat 30% sinn.

An de Betrib selwer, dee konnt bis elo 5% vu sengem positive Resultat vun deem Joer virdrun, um Niveau vun dëser Primm ausbezuelen.

Dee Montant geet eigentlech op 7,5% an d'Luucht, dat heescht, e steigert sech ëm 50%.

Dat ass den Avantage vun dësem System. Dat ass och fir d'Leit ze fideliséieren, weiderhin an hirem Betrib ze bleiwen, fir och kënne vun de Performancë vun deem Betrib ze profitéieren.

[Journalist]

Aulner fir RTL. Ech wollt nach eng Kéier just unhaken, un dat wat gesot ginn ass iwwert d'Géigefinanzéierung.

Här Roth, am Walkampf hat Dir nach gesot dass ee kéint e Spëtzesteiersaz vun 43% aféieren.

Da wier een nach ëmmer mat Solidaritéitssteier mengen ech eben ënner 50%, an dat wier fir Iech nach ëmmer duerchaus attraktiv fir Lëtzebuerg.

Mee dat ass definitiv vum Dësch dann?

[Gilles Roth]

Eh, Här Aulner, den 8. Oktober ware Walen. An den 9. Oktober sinn d'Koalitiounsverhandlungen ugaangen.

An de Koalitiounsaccord, deen huet keng Erhéijung vun dem Spëtzesteiersaz festgehalen.

An dorun halen ech mech. Wéi all Regierungsmember. An ech hunn dat ëmzesetzen, wat am Regierungsaccord steet.

An dat wäert ech och maachen.

[Journalist]

Eng Fro nach... Pardon, kann ech der e puer stellen? Merci. De Regimm fir d'Prime participative an d'Primm fir Expats, mäi Kolleeg de Pit hat dat schonn opgeworf, do ass awer beim Déchêt fiscal, deen dat da géif duerstellen, kënnt dobäi, dass dat awer och non-cotisable ass.

Dat heescht, do ass en Manque à gagner och fir d'Sozialkeesen, ass dat richteg? De Loun gëtt als Loun consideréiert.

[Gilles Roth]

Dat wat hei ass, dat si steierlech Moossnamen, wou gesot gëtt, beim Regimm vun Expats, dat déi zur Hallschent steierbefreit sinn.

Dat selwecht zielt iwweregens och beim Regimm vun der Prime participative. An dat selwecht zielt bei dem Regimm vun deem Starter kit fir jonk Leit.

Dat war eng Fro déi mir och an der Chamberskommissioun gestallt gouf. An no Récksprooch mat den Experten ass dat ze consideréieren wéi en 13. Mount, deen een ausbezuelt kritt, an da gëtt deen och cotisabel.

[Journalist]

Dee gëtt cotisabel, ok... Dat wollt ech froen: Ech mengen d'Oppositioun hei och huet mir virdru gesot... ech weess net méi genau wien...

Mee d'Oppositioun fäert datt d'Promoteure vun der Deductibilitéit vun den Zënse bei Immo-Prête kéinte profitéieren.

An ech hat et awer esou verstanen, wéi wann dat awer just wier wann een eng Wunneng huet, déi ee verkeeft, an eng nei keeft. Bon, Dir hutt och do vun Anti-Abus-Klausele geschwat.

[Gilles Roth]

Dat ass richteg. Ech hu virdrun erkläert, dass bedéngt duerch déi héich Zënsen, d'Leit, déi zum Beispill, e jonke Stot, deen en Appartement huet, an e kritt Kënnercher, an dee wëllt da méi eng grouss Wunneng, dann ass en engersäits obligéiert fir dat Appartement ze verkafen, wann dat ze kleng ass, fir sech méi eng grouss Wunneng unzeschafen. Dann ass en oft mat zwee Kreditter konfrontéiert.

Dat ass e sougenannten Iwwerbréckungskredit; déi een awer och emol misst finanzéieren, mat deenen héijen Zënsen.

An deem wëlle mir entgéint wierken, mat där Moossnam hei, fir dass ech vun där Wunneng, déi ech kafen, dass ech och do, wärend dem Joer vum Kaf, kann integral d'Zënse vun de Steieren ofsetzen, an dat Joer dono...

Ech mengen dat ass am Interessi vun deene Leit, déi eng Wunneng sichen. Ech gesinn dat net am Interessi vun de Promoteuren, well et geet jo hei ëm d'Steiererklärung vun deene Leit, déi eng Wunneng sichen.

Sollt awer dee System hei mëssbraucht ginn, dann ass och... an dat hunn ech och der Chamber gesot, dat wäerte mir dat net éiweg weiderlafe loossen.

Dann ass dat zäitlech begrenzt.

[Journalist]

Kann ech nach eng Fro stellen? Vläicht wëll nach ee Kolleeg...?

Ech wollt nach froen, dat ass och mengen ech den Här Fayot hat dat schonn d'lescht Kéier opgegraff, fir d'LSAP de Problem, dass...

Quitte dass natierlech d'Oppositioun, fir fair ze sinn, erwänen ech och dass se awer och en Deel begréissen, vun deem wat hei gemaach gëtt, well eng sozial Komponent ass notamment bei den 1A a bei den niddrege Revenuen, mee se fäerten awer och dass et eben déi Externalitéite gëtt, vum Wuesstum, dat heescht, de Logement, etc.

An Dir schwätzt jo och mat bildleche Saachen, dowéinst gräifen ech dat op mam Botter... An dat heescht an der Proportionalitéit, ginn hei d'Leit vläicht besser entlaascht wann se ënnen si vun de Revenuen, mee d'Gehälter sinn awer esou ausernee gaangen, dass verschidde Leit sech einfach de Botter net méi kënne leeschten hei am Land.

[Gilles Roth]

Jo. An et si virun allem déi Leit mat klengen a mëttleren Akommesen, déi Schwieregkeeten hunn, fir d'Enner um Enn vum Mount zesummenzekréien.

Ech mengen, dëse Gesetzesprojet, contrairement wat nach bei der Diskussioun iwwert d'Lag vun der Natioun, wou vu liberal a konservativer Regierungspolitik geschwat gouf, hei ass eng fortschrëttlech Steierpolitik, déi gemaach gëtt, an déi besonnesch deene sozial Schwächsten entgéint kënnt. Et ass historesch, dass mat dësem Steierkredit och de soziale Mindestloun, net qualifizéierte Mindestloun, steierfräi ass.

Ech weess, dass et do ënnerschiddlech Approchë ginn, well gesot gëtt jiddweree soll Steiere bezuelen.

Et war den deliberéierte Choix vun dëser Regierung, de Moien, fir de soziale Mindestloun fir Net-Qualifizéierter, ganz steierfräi ze maachen.

Besonnesch aus där Ursaach wou Dir gesot hutt, dass d'Leit Schwieregkeeten hunn, fir d'Enner um Enn vum Mount zesummenzekréien.

[Journalist]

Ines Kurschat, vom Luxemburger Wort. Ech hätt eng Fro, an zwar, wat dee Kader ugeet, deen....

Den Här Premier hat gesot gehat, datt déi Regierung amgaange wier, en Aarmutsplang ze erstellen.

Sinn déi Mesuren, grad eben och wat déi Steierklass 1A ugeet, un deem Plang eben ze gesinn?

Ass dat een Deel dovunner? Dat ass déi éischt Fro. An dann hätt ech nach eng zweet Fro, déi geet e bësschen aus der Pressekonferenz eraus.

An zwar hat de Generaldirekter Marx vun der CSSF gesot gehat, hie wier och fir eppes wat är Kolleegin, Är Parteikolleegin Madamm Diane Adehm scho gesot hat, nämlech datt et een Institut sollt ginn, wat villäicht déi Kreditwierdegkeet oder awer ebe soss déi Scholdelaascht vun den Haushälter besser erfaasst.

Wéi stitt Dir dozou?

[Gilles Roth]

Also... Dir hutt mat Recht gesot, dass mir kucken hei d'Aarmut ze bekämpfen.

D'Aarmut bekämpft een do, wou se am gréissten ass. An d'Aarmut ass grouss bei deene Leit, déi niddereg Léin hunn.

Dofir ginn déi prozentual, wéi Dir richteg sot, am Stäerksten entlaascht. Dat ass de Wee, deen dës Regierung wollt aschloen, bei der Regierungserklärung, an deen zéie mir duerch.

Den zweete Punkt ass deen: wou den Aarmutsrisiko am gréissten ass, dee läit leider, soen ech, leider läit dee bei 41% bei Elengerzéiender.

An dat ass eppes wat net geet, an engem räiche Land. Mir hunn hei e groussen Effort gemaach, mee mir musse kucken dass mir besonnesch déi Elengerzéiend hei entlaaschten.

Hei ass en éischte Schrëtt, an et ass och e konkrete Schrëtt fir Aarmutsbekämpfung.

Iwwert déi sougenannte "Schufa", wéi dat an Däitschland ass, do ginn et ënnerschiddlech Meenungen.

De Finanzminister respektéiert dat wat d'Majoritéit an der Chamber dozou wäert ausdrécken.

Et muss een natierlech kucken déi Implicatioun, déi dat huet. Dat huet Implicatiounen op e Bankgeheimnis, wat zu Lëtzebuerg nach ëmmer fir Residenten zielt, wou ech net am Regierungsprogramm gelies hunn, dass dat soll opgi ginn. Dat huet och konkret Implicatioune wa Leit, déi ounihi scho Schwieregkeeten hunn, fir iwwerhaapt nach e Kredit bei enger Bank ze kréien, dass déi net domadder gedréckt ginn, zum Beispill an dat not Ausland. An dat muss een also, déi positiv an déi negativ Punkten dovunner, ofweien.

An ech mengen als Finanzminister maachen ech dat wat den éischte Pouvoir, hei an dësem Fall, d'Chamber, decidéiert.

A wann si mir den Optrag gëtt fir an déi eng Richtung oder an déi aner Richtung ze goen, da wäert ech mech deem selbstverständlech uschléissen.

[Journalist]

Thierry Labro de Paperjam. Trois questions, en fait: Des premières mesures qui avaient été prises tout de suite, ces seize mesures aujourd'hui, est-ce que vous restez sur l'idée présenter une réforme de la classe d'impôt unique en 2026, ou est-ce que c'est avancé, ou pas, ou oublié?

Ensuite, dans le programme de coalition, on parle aussi d'une sorte de retour du "tax-shelter" pour les start-ups.

Est-ce que ça, c'est abandonné, ou est-ce que ça viendra ? Et puis, il y avait aussi l'éventualité d'un petit coup de pouce fiscal pour les entreprises qui investiraient davantage dans la transition écologique et environnementale. Est-ce que ça aussi ça a été abandonné ou repoussé ?

[Gilles Roth]

Euh, un : je me tiens strictement à ce qui a été inscrit dans le programme gouvernemental.

Il est vrai, vous l'avez rappelé, que quatre tranches indiciaires ont été neutralisées dans le barème d'impôts dès l'année 2024.

Et on aura, avec ce paquet fiscal, deux et demi tranches additionnelles.

Donc ça fait 6,5 sur 8 qui se sont accumulées. Deux : sur l'individualisation.

L'individualisation est l'une des mesures phares qui ont été réclamées, je dirais, par toutes les parties qui sont actuellement représentées à la Chambre des députés.

Et je m'engagerai haut et fort à essayer de réaliser au mieux ce projet d'individualisation.

Les travaux au sein du ministère des Finances, au sein de l'Administration fiscale, vont bon train.

Et je suis confiant que je pourrai présenter d'abord au Conseil de gouvernement et ensuite à la Commission des finances et du budget, des modèles concrets d'ici au plus tard une année.

Alors je me tiendrai strictement au programme gouvernemental pour déposer un projet de loi par après.

Troisième question sur les start-ups: Oui, je tâcherai de présenter, ensemble avec le ministre de l'Économie, un plan d'action pour soutenir les start-ups ici au Luxembourg.

C'est un secteur porteur qui vaut pour l'économie entière, mais surtout pour l'attractivité de notre place financière, avec des législations blockchain, avec des législations encadrant l'intelligence artificielle, avec, surtout, un écosystème qui va pour soutenir les fintechs, qui sont porteurs ici au Luxembourg, et qui sont un réel secteur d'avenir.

Et j'ai été vraiment content de voir autant de jeunes s'impliquer dans ces nouveaux domaines.

Et le ministre de l'Économie et moi-même, en tant que ministre des Finances, nous présenterons un plan d'action d'ici la fin de l'année, sur ce sujet.

Et quatrièmement : oui, on accompagnera la transition digitale, et surtout la transition verte, donc écologique, par des mesures fiscales.

Un premier jet de mesures a été pris notamment au niveau de la bonification d'investissement, dont le régime a été axé précisément sur ces secteurs, et d'autres mesures, telles qu'indiquées dans le programme gouvernemental, vont suivre. Et vous n'avez certainement pas ignoré que le ministre de l'Économie et le ministre de l'Environnement ont présenté, cet après-midi également, les nouvelles mesures du PNEC, qui ont été adoptées ce matin au Conseil de gouvernement.

[Gilles Roth]

... Dir stellt esou vill Froe wéi Dir wëllt.

[Journalist]

Dat ass léif, Merci Här Roth. Ech antizipéiere just vläicht elo fir verschidde Leit, déi enttäuscht wieren, dass mir net iwwert d'Steierklass 1 geschwat hunn.

Et ass zwar schonn iwwert déi grouss Steierreform geschwat ginn, an ech stellen déi grouss Fro, déi schonn ech mengen all puer Joer gestallt gouf, och anere Regierungen:

Wann een eng eenzeg Steierklass mécht, an et wëll een net dass iergendee verléiert, da géif et jo grouss Entlaaschtunge fir d'Steierklass 1 ginn, well déi dann no un d'2 géife kommen, soen ech mir mol. Oder géif Dir dann a Kaf huelen, dass villäicht awer verschidde Leit hei am Land manner dono netto vum brutto hätte mat enger grousser Steierreform?

[Gilles Roth]

Här Aulner, Dir sidd wéi ëmmer virwëtzeg. Ass ganz normal als Journalist, mee Dir verstitt, mat all der Virléift, déi ech och hu fir d'Pressevertrieder, dass mir fir d'éischt verschidde Modeller zesummen erdenken, se duerchrechnen, an dann dem Regierungsrot, der Chamber, an och domadder der breeder Ëffentlechkeet virstellen.

Richteg ass, mengen ech, dass mir mat dësem Moossnamepak, deen eng historesch Ënnerstëtzung gëtt fir d'Leit aus der Steierklass 1A, eng historesch Entlaaschtung, virun allem fir d'Monoparentauxen, dass mir der Capacitéit vun dem Bäitrag zu der Gesellschaft vun deenen eenzele Leit, dass mir där verstäerkt Rechnung droen. Jiddwer Fall ass selbstverständlech eenzel.

Mee ech mengen a grousse Kategorie vu Steierzueler consideréiert, gesinn ech dat hei eppes wat besonnesch am Wee vun enger gerechter Steierlaaschtverdeelung geet.

An ech engagéiere mech, an ech soen et nach eng Kéier, dozou fir de grousse Projet vun der Individual-Besteierung am Interessi vun engem moderne Lëtzebuerg, fir dat virunzedreiwen. Dat geet ouni Ideologie, mee dat geet mat vollem Pragmatismus, an esou wéi et den Optrag och aus dem Regierungsprogramm ass.

Ech wäert mir eng Éier maachen, fir datt mat aller Méi hinzekréien.

Wann dat esou ass, da soen ech Iech Merci.

An Dir hutt grad, wéi ech denken, alleguerten Är Lieser, Är Nolauschterer a Spectateuren, alleguerten déi Rechebeispiller, déi ech elo zum Deel erkläert hunn, an do wäerten d'Leit nach méi Detailer dobäi fannen. Ech soen Iech Merci, an e schéine Mëtteg.